EL
27.4.2023
Επίσημη Εφημερίδα της Ευρωπαϊκής Ένωσης
C 146/27
— Η ΕΟΚΕ εκφράζει επίσης επιφυλάξεις σχετικά με το κατά πόσον ο έλεγχος του IBAN αποτελεί αμιγώς προαιρετική υπηρεσία στην οποία ο καταναλωτής πρέπει να επιλέξει να συμμετάσχει στο πλαίσιο κάθε συναλλαγής ή όλων των συναλλαγών του.
Σε ορισμένες περιπτώσεις (π.χ. πληρωμή μέσω κινητού τηλεφώνου) η διαχείριση μπορεί να γίνει εξαιρετικά περίπλοκη δυσχεραίνοντας ταυτόχρονα την εξυπηρέτηση του πληρωτή — ο πληρωτής θα είναι υποχρεωμένος να λαμβάνει απόφαση κάθε φορά που ξεκινά η μεταφορά πίστωσης και να κάνει άσκοπα κλικ. — Η ΕΟΚΕ επιθυμεί ο έλεγχος του IBAN να μην περιορίζεται στις άμεσες πληρωμές, αλλά να επεκταθεί και στις παραδοσιακές μεταφορές πίστωσης έως την παροχή τους από τους παρόχους ΥΠ. — Τα ιδρύματα ηλεκτρονικού χρήματος και τα ιδρύματα πληρωμών εξαιρούνται προς το παρόν από το πεδίο εφαρμογής του εν λόγω κανονισμού.
Η εξαίρεση αυτή θα πρέπει να ανακληθεί μόλις χορηγηθεί στα εν λόγω ιδρύματα πρόσβαση στα συστήματα πληρωμών, μετά την τροποποίηση της οδηγίας σχετικά με το αμετάκλητο του διακανονισμού.
Οι μη τραπεζικοί πάροχοι ΥΠ θα πρέπει να καλύπτονται από τον κανονισμό, εφόσον η προσφορά υπηρεσιών πληρωμών τους περιλαμβάνει την τήρηση λογαριασμού πληρωμών και την εκτέλεση μεταφορών πίστωσης.
Μέχρι τότε, είναι αναγκαίο να διευκρινιστεί ο τρόπος με τον οποίο εφαρμόζονται οι κανόνες περί ευθύνης και ελέγχου του IBAN όταν τα εν λόγω τρίτα μέρη χρησιμοποιούνται για τη δρομολόγηση άμεσων πληρωμών. 4.2.
Η ΕΟΚΕ είναι της γνώμης ότι, για την επιτυχή υιοθέτηση των άμεσων πληρωμών στην ΕΕ, η προσβασιμότητα των Ευρωπαίων καταναλωτών και των ευρωπαϊκών επιχειρήσεων στις υπηρεσίες είναι ζωτικής σημασίας.
Επομένως, όσο περισσότεροι πάροχοι ΥΠ αρχίσουν να προσφέρουν άμεσες πληρωμές, τόσο πιο επιτυχημένες θα είναι οι άμεσες πληρωμές στην ΕΕ.
Ως εκ τούτου, η ΕΟΚΕ υποστηρίζει την ιδέα να επιτραπεί στα ιδρύματα ηλεκτρονικού χρήματος και στα ιδρύματα πληρωμών να συμμετέχουν στα συστήματα πληρωμών ως άμεσοι συμμετέχοντες, και αναγνωρίζει τις δυνατότητες που προσφέρει η επέκταση της πρότασης της Ευρωπαϊκής Επιτροπής για τις άμεσες πληρωμές στα επτά κράτη μέλη της ΕΕ που δεν ανήκουν στη ζώνη του ευρώ, τα οποία αποτελούν μέρος της ενιαίας ευρωπαϊκής αγοράς.
4.3.
Η ΕΟΚΕ θεωρεί ότι, εκτός από τον προτεινόμενο κανονισμό, η Ευρωπαϊκή Επιτροπή θα πρέπει:
— να επιτρέπει την ενημέρωση των πελατών, μέσω άμεσης ηλεκτρονικής κοινοποίησης, όταν διαπιστώνεται αναντιστοιχία μεταξύ του ονόματος του δικαιούχου και του IBAN ή οποιουδήποτε άλλου κωδικού αναγνώρισης που χρησιμοποιείται, όπως δηλώνεται από τον πληρωτή· Η υπηρεσία αυτή πρέπει να είναι υποχρεωτική και χωρίς ειδική προμήθεια· — να διασφαλίσει ότι, όταν διαπιστώνεται αναντιστοιχία κατά τη διάρκεια του ελέγχου του IBAN από την τράπεζα του δικαιούχου, η τράπεζα αυτή ενημερώνει την τράπεζα του εντολέα για την κατάσταση.
Ως εκ τούτου, η τράπεζα του εντολέα ενημερώνει τον καταναλωτή της για την εν λόγω αναντιστοιχία και η πράξη πληρωμής αναστέλλεται· — να διασφαλίσει ότι, όταν διαπιστώνεται αναντιστοιχία και ο καταναλωτής αποφασίσει παρ’ όλα αυτά να επιβεβαιώσει την άμεση πληρωμή, είναι απολύτως σαφές για τον καταναλωτή ότι, εάν δεν έχει υποδείξει τον σωστό δικαιούχο, η τράπεζα του εντολέα δεν είναι πλέον υπεύθυνη εάν ο δικαιούχος δεν είναι ο σωστός· — να προτείνει στοχευμένα μέτρα για τη βελτίωση της καταπολέμησης της απάτης, δεδομένου ότι ο IBAN θα επηρεάσει μόνο τις απάτες «εγκεκριμένων πιστωτικών εντολών» (APP — authorised push payments).
Αυτό μπορεί να γίνει σε συνάρτηση με την ανάπτυξη του συστήματος αιτήματος πληρωμής («Request to Pay») που θεσπίστηκε από το Ευρωπαϊκό Συμβούλιο Πληρωμών, το οποίο είναι επίσης ο διαχειριστής του συστήματος SCT για τις άμεσες πληρωμές. 5.
Κυρώσεις 5.1.
Ένα πολύ υψηλό ποσοστό διασυνοριακών πληρωμών σε ευρώ απορρίπτεται αδικαιολόγητα από τους παρόχους ΥΠ λόγω προβλημάτων κατά την επαλήθευση της εφαρμογής των κυρώσεων.
Οι δημόσιες αρχές που είναι αρμόδιες για την επιβολή των κυρώσεων παρέχουν στους παρόχους ΥΠ πληροφορίες σχετικά με τις εταιρείες που υπόκεινται σε κυρώσεις λόγω ελέγχου ή ιδιοκτησίας.
Δυστυχώς, δεν είναι ασυνήθιστο οι δημόσιες αρχές σε διάφορες χώρες να ερμηνεύουν διαφορετικά τα κριτήρια ή τους λόγους αλλαγής ιδιοκτησίας και να διατυπώνουν διαφορετικές απόψεις σχετικά με την επιβολή κυρώσεων στις επιχειρήσεις αυτές.
Ως εκ τούτου, μπορεί να επιβάλλονται κυρώσεις σε μια εταιρεία που δραστηριοποιείται σε μια χώρα, αλλά όχι σε άλλη.
Ως εκ τούτου, θα ήταν σημαντικό: α) να συμπεριληφθούν στον κανονισμό διατάξεις για τη διασφάλιση της ομοιόμορφης εφαρμογής του δικαίου της ΕΕ και να επεξηγηθούν: — ο τρόπος με τον οποίο οι πάροχοι ΥΠ που δραστηριοποιούνται σε διάφορες χώρες θα πρέπει να αξιολογούν αυτές τις καταστάσεις και τι μέτρα θα πρέπει να λαμβάνουν· — ο τρόπος με τον οποίο οι πληροφορίες αυτές θα ανταλλάσσονται εντός της ΕΕ· — ο τρόπος με τον οποίο θα αντιμετωπίζεται το ζήτημα της αποζημίωσης σε τέτοιες περιπτώσεις.